Urmareste Modifică dimensiunea fontului: Play

Bucureşti, 17 mar /Agerpres/ - Plenul Consiliului Superior al Magistraturii (CSM) a constatat, în şedinţa de joi, că opiniile, aprecierile şi concluziile exprimate în emisiunea "Sinteza zilei" de la Antena 3 în data de 18 februarie, referitoare la punerea în executare de către organele fiscale a hotărârii judecătoreşti definitive pronunţată în dosarul "ICA", nu corespund realităţii şi au afectat reputaţia profesională a Laurei Codruţa Kovesi, procuror şef al Direcţiei Naţionale Anticorupţie (DNA).



"Verificările Inspecţiei Judiciare au relevat că la data de 18 februarie 2016, în contextul punerii în executare de către organele fiscale a hotărârii judecătoreşti definitive pronunţată în dosarul ICA, realizatorul emisiunii a făcut trimitere la interviul acordat de doamna procuror ziarului 'Adevărul live' în data de 10 august 2014. S-a constatat că aspectele prezentate în cadrul emisiunii au fost rupte din contextul interviului menţionat şi, într-o succesiune aparent logică şi etapizată, a fost schimbat sensul ideilor exprimate iniţial de doamna procuror. Mai mult, în cadrul emisiunii s-a afirmat permanent şi s-a acreditat ideea că, în calitate de reprezentant al sistemului judiciar, doamna procuror şef este părtinitoare în raport cu punerea în executare de către organele fiscale a unei hotărâri judecătoreşti definitive", se arată într-un comunicat al CSM transmis AGERPRES.



Conform aceleiaşi surse, pentru amplificarea afirmaţiilor a fost prezentată în timpul emisiunii imaginea şefei DNA, însoţită de afirmaţia "Kovesi dă dreptate Antena 3!".



Inspectorii judiciari au constatat că afirmaţiile şi concluziile prezentate în cadrul emisiunii sunt nereale şi contrare celor cuprinse în interviul acordat de Kovesi în anul 2014, reprezentând "o vădită nerespectare a îndatoririlor profesionale ce incumbă jurnalistului şi care presupun prezentarea informaţiei în integralitatea sa".



Concluzia Inspecţiei Judiciare a fost că emisiunea a avut "un pronunţat caracter manipulativ", cu scopul de a inocula în rândul opiniei publice ideea că un înalt reprezentant al sistemului judiciar şi conducător al parchetului care a instrumentat dosarul ICA se situează, prin afirmaţiile sale, într-o poziţie care concordă cu opinia postului TV Antena 3 privind modul de executare a hotărârii judecătoreşti definitive dispuse în cauza penală.



"Prin exprimarea unei astfel de concluzii în chiar tema emisiunii s-a urmărit subminarea încrederii publice în corectitudinea analizei făcute de procurorul şef al DNA în cadrul interviului din anul 2014 şi implicit în privinţa activităţii profesionale a procurorului şef al DNA. Plenul Consiliului a constatat că prin modalitatea de lansare în spaţiul public în mod trunchiat, părtinitor şi manipulativ, a unor afirmaţii exprimate de doamna Laura Codruţa Kovesi (...) în cadrul unui interviu anterior, s-au depăşit limitele libertăţii de exprimare şi ale dreptului la informare, aducându-se atingere reputaţiei profesionale a acesteia", se mai arată în comunicatul CSM.



În plus, în baza unui protocol de colaborare încheiat la data de 17 noiembrie 2011, plenul CSM a hotărât sesizarea Consiliului Naţional al Audiovizualului.



Pe 19 februarie, Kovesi a sesizat CSM, care a fost chemat să constate dacă informaţiile difuzate de postul de televiziune pot să afecteze negativ şi nejustificat opinia publică.



"Având în vedere că în emisiunea menţionată realizatorul/ moderatorul a acreditat ideea că procurorul şef al DNA, ca reprezentant al sistemului judiciar, este părtinitor în raport cu punerea în executare, de către organele fiscale, a respectivei hotărâri judecătoreşti definitive, doamna Laura Codruţa Kovesi a sesizat Consiliul Superior al Magistraturii să constate dacă neadevărurile difuzate sunt de natură să afecteze negativ şi nejustificat opinia publică, în sensul de a pune la îndoială autoritatea şi imparţialitatea autorităţii judiciare", preciza un comunicat al DNA.



Potrivit aceleiaşi surse, procurorul şef al DNA nu a exprimat niciun punct de vedere privind modalitatea în care organele fiscale pun în executare o decizie judecătorească definitivă.



"Dimpotrivă, procurorul şef Laura Codruţa Kovesi reafirmă cu fermitate principiul potrivit căruia orice hotărâre judecătorească definitivă trebuie executată fără discuţii şi subliniază că acesta este un principiu de bază al statului de drept, care consacră separaţia şi echilibrul puterilor în stat, fiind clar stipulat în Constituţia României", se arată în comunicatul DNA din 19 februarie.



Conform sursei citate, Laura Codruţa Kovesi aduce la cunoştinţa opiniei publice că postul de televiziune Antena 3 nu i-a cerut niciun punct de vedere pe acest subiect.



"Concluziile vehiculate în emisiunea "Sinteza zilei" din data de 18 februarie 2016 sunt neadevărate şi se bazează pe o serie de afirmaţii făcute în anul 2014, scoase din context şi răstălmăcite cu scopul vădit de a induce în eroare opinia publică", se mai arată în comunicat. AGERPRES/(AS - autor: George Onea, editor: Florin Marin)